google/wiki40b huggingface dataset:
Η Μαύρη Λίμνη (σειρά)

Η Μαύρη Λίμνη (Το Οικοτροφείο), ισπανικά : El Internado Laguna Negra, γνωστό και ως Το οικοτροφείο Η Μαύρη Λίμνη είναι ένα ισπανικό τηλεοπτικό δράμα-θρίλερ με βασικούς ήρωες τους μαθητές ενός φανταστικού οικοτροφείου, που βρίσκεται μέσα σε ένα δάσος μακριά από την πόλη, στα περίχωρα του οποίου συμβαίνουν μακάβρια γεγονότα. Η σειρά έκανε πρεμιέρα στις 24 Μαΐου 2007 και είναι μια παραγωγή του Antena 3. Αν και η σειρά γυρίστηκε και παρήχθη σε συχνότητα HD, προβάλλεται μόνο σε συχνότητα SD. Ωστόσο έχει ανακοινωθεί μια έκδοσή της σε Blu-ray. Η σειρά βγήκε στο Netflix στις 15 Ιουλίου 2015 και σταμάτησε στις 20 Δεκεμβρίου 2017.

Μετάδοση σε άλλες χώρες

Ρωσία
Στις 11 Απριλίου 2011 η ρώσικη εκδοχή της σειράς μεταδόθηκε στο ρώσικο κανάλι CTC. Η ρώσικη προσαρμογή της σειράς ονομάζεται "Private school" (ρώσικα: Закрытая школа, προφορά Zakrytaya shkola, ελληνικά : Ιδιωτικό Σχολείο). Τα πιλοτικά της ονόματα είναι "Интернат" (προφορά : internat, ελληνικά : Οικοτροφείο) και "Лес" (προφορά : les, ελληνικά : Δάσος). Η πρωτότυπη σειρά προβάλλεται στο κανάλι AXN Sci Fi.
Μεξικό
Στις 25 Μαΐου 2009 η σειρά προβλήθηκε στο μεξικάνικο κανάλι Azteca 7. Το Azteca 7 έχει προβάλλει τις πρώτες τέσσερις σεζόν της σειράς. Αυτόν τον καιρό, η σειρά προβάλλεται μόνο από το Antena 3 Internacional.
Περού
Η σειρά ξεκίνησε να προβάλλεται στις 30 Μαΐου 2010 στο κανάλι Trujillo, στο οποίο συνεχίζει να προβάλλεται.
Κεντρική Ευρώπη
Η σειρά σύντομα θα ξεκινήσει να προβάλλεται στο κανάλι AXN Central Europe.
Ηνωμένες Πολιτείες
The Spanish production company had been in contact with American channels and producers to adapt or co-produce an American version. In July 2015, the original series became available from Netflix, on its streaming service.
Γαλλία
A French version of El Internado was made called L'Internat for channel M6. The story took place in a college situated in a forest of the Department of l'Essonne. The series began its first season (with 10 episodes each 50 minutes long) in November 2009 and ended in December of the same year due to results beneath what was expected. It is not expected to return.
Σερβία
Η σειρά προβάλλεται στο κανάλι B92. Αρχικά, το 2012, προβαλλόταν τα σαββατοκύριακα στις 14:30. Σταμάτησε μετά από 50 επεισόδια. Από τις 7 Ιανουαρίου 2013, η σειρά προβάλλεται από Δευτέρα έως Παρασκευή στη 13:00 καθώς και τα μεσάνυχτα. Αυτόν τον καιρό το κανάλι B92 μεταδίδει την έβδομη σεζόν.
Μοντενέγκρο
Η σειρά προβλήθηκε στο κανάλι TV Vijesti.
Πορτογαλία
Η σειρά προβάλλεται στο κανάλι SIC Radical.
ΠΓΔΜ
Η σειρά ξεκίνησε να προβάλλεται στις 13 Μαΐου 2013 στο κανάλι Alfa TV (Macedonia).
Ιράν
Η σειρά προβάλλεται στο κανάλι Rubix HD και στο κανάλι GEM TV. Το πρώτο επεισόδιο προβλήθηκε στις 24 Μαΐου 2013.
Κουρδιστάν
Η σειρά προβάλλεται από το κανάλι GEMKURD TV.
Λέαινα (εταίρα)

Ο θάνατος της Λέαινας

Η Λέαινα ήταν ερωμένη του Αρμόδιου, που μαζί με τον Αριστογείτονα σκότωσαν τον τύραννο Ίππαρχο. Ο Ιππίας διέταξε να βασανίσουν τη Λέαινα για να μιλήσει, αλλά αυτή δεν μιλούσε και προκειμένου να μην λυγίσει, έκοψε τη γλώσσα της. Πέθανε μετά από φοβερά βασανιστήρια. Οι Αθηναίοι, προς τιμήν της όμορφης εταίρας έστησαν στα προπύλαια της Ακρόπολης το χάλκινο άγαλμα Άγλωττος Λέαινα.
Φώτης Πολυμέρης

Βιογραφικό

Γεννήθηκε στην Πάτρα στις 20 Φεβρουαρίου του 1920. Το πραγματικό του όνομα είναι Φώτιος Παλημέρης και ήταν γιος του Ευαγγελινού-Παύλου Παλημέρη, ο οποίος γεννήθηκε το 1884 (20/8) στα Κουβαλάτα της Επαρχίας Πάλης στην Κεφαλονιά. Το 1935 κυκλοφόρησε τον πρώτο του δίσκο αφού πρώτα νίκησε σε διαγωνισμούς τραγουδιού της εποχής. Είχε μεγάλη δισκογραφική σταδιοδρομία, ηχογραφώντας πάνω από 200 τραγούδια και θεωρείται από τους μεγαλύτερους τραγουδιστές του ελαφρού τραγουδιού, ενώ έγραψε τους στίχους και τη μουσική σε πάνω από 100 τραγούδια. Συνεργάστηκε με όλους τους μεγάλους δημιουργούς και τραγουδιστές της εποχής του καθώς και με ρεμπέτες όπως τους Τσιτσάνη, Μητσάκη, Παπαιωάννου, Βαμβακάρη και άλλους. Τραγούδια του ακούστηκαν σε ταινίες του ελληνικού σινεμά , όπως Ένας χαρούμενος αλήτης (ταινία Έλα στο θείο 1950), Άστα τα μαλλάκια σου (ταινία Εκείνες που δεν πρέπει ν' αγαπούν 1951), Θα γυρίσει κι ο τροχός (ταινία Εκείνες που δεν πρέπει ν' αγαπούν 1951). 
Το 2004 έγραψε και την αυτοβιογραφία του. 
Απεβίωσε στις 28 Μαΐου του 2013, σε ηλικία 93 ετών.
Διοργανώσεις Ε.Π.Σ. Φωκίδας 1991–92

Το πρωτάθλημα της Α΄Κατηγορίας Ε.Π.Σ. Φωκίδας της περιόδου 1991-92 ήταν το έβδομο που διεξήχθη υπό την αιγίδα της Ένωσης. Τον τίτλο, για πρώτη φορά στην ιστορία του, κατέκτησε ο Α.Σ. Διαγόρας Πολυδρόσου, ο οποίος ανήλθε έτσι στο Περιφερειακό Πρωτάθλημα.
Ο Φωκικός αναδείχθηκε κυπελλούχος Φωκίδας για το 1992, επικρατώντας του Ησαΐα Δεσφίνας με 2-0. Πρωταθλητές ομίλων της Β΄Κατηγορίας αναδείχθηκαν η Θύελλα Μαριολάτας και ο Απόλλων Ευπαλίου.
Γεώργιος Ρεμούνδος

Βιογραφικά στοιχεία

Γεννήθηκε στην Αθήνα στις 3 Μαρτίου 1878 και παρακολούθησε μαθήματα στη Βαρβάκειο σχολή, απ' όπου και αποφοίτησε. Σπούδασε μαθηματικά στο πανεπιστήμιο Αθηνών από όπου πήρε το πτυχίο του το 1900 και το διδακτορικό του το 1905. Συνέχισε τις σπουδές του στο Παρίσι με υποτροφία του ελληνικού κράτους. Φοίτησε στην École Normale Supérieure καθώς και στην Faculté des sciences. Αναγορεύθηκε διδάκτορας του Πανεπιστημίου του Παρισιού το 1906, και συμμετείχε ενεργά στις δραστηριότητες της Γαλλικής Ακαδημίας Επιστημών. Επέστρεψε στην Ελλάδα, διορίστηκε στη Βαρβάκειο και το 1904 αναγορεύτηκε υφηγητής της ανώτερης μαθηματικής ανάλυσης και το 1912 τακτικός καθηγητής της ίδιας έδρας στο πανεπιστήμιο Αθηνών. Το 1916 έγινε καθηγητής του Εθνικού Μετσόβιου Πολυτεχνείου και της ανώτατης σχολής οικονομικών και εμπορικών επιστημών. Το 1926 διορίστηκε με την συντακτική πράξη ίδρυσης της Ακαδημίας Αθηνών μέλος αυτής. Επίσης, ήταν μέλος της Γαλλικής Μαθηματικής Εταιρείας, καθώς και ένας εκ των ιδρυτών της Ελληνικής Μαθηματικής Εταιρείας. Διετέλεσε επίσης πρόεδρος της Εθνικής Επιτροπείας Πνευματικής Συνερασίας για την Κοινωνία των Εθνών καθώς και κοσμήτορας της Σχολής Θετικών Επιστημών του πανεπιστημίου Αθηνών (1916-1917,1922-1923).
Δημοσίευσε πάνω από 100 επιστημονικές εργασίες και ήταν αυτός που θεμελίωσε τη θεωρία των αλγεβροειδών συναρτήσεων και διατύπωσε πρώτος το θεώρημα περί της πυκνότητας των μηδενιζουσών τιμών. Πολλές από τις εργασίες του τιμήθηκαν διεθνώς.
Απεβίωσε στις 27 Απριλίου 1928 επί του πλοίου και ενώ επέστρεφε στην Ελλάδα από την Γαλλία που βρισκόταν για την συνεδρίαση της Κοινωνίας των Εθνών.
Alfa Romeo RZ

Βασικά στοιχεία

Σε σύγκριση με την έκδοση coupé, η RZ είχε μειωμένο ύψος, καθώς ήταν 11 χιλιοστά χαμηλότερη. Επίσης και το βάρος της RZ είχε αυξηθεί στα 1.380 κιλά, έναντι 1.256 στην SZ, προκειμένου να ενισχυθεί η ακαμψία του καμπριολέ αμαξώματος.
Μηχανικά, η RZ διατήρησε το υπόβαθρο της SZ, που με την σειρά της είχε βασιστεί στην αγωνιστική έκδοση της Alfa Romeo 75, που είχε εξελιχθεί λίγο χρόνια νωρίτερα. Ο κινητήρας της ήταν ο ίδιος V6 βενζίνης, σε γωνία V κατά 60°, 12-βάλβιδος, κυβισμού 2.959 cm³ και ισχύος 210 ίππων στις 6.200 στροφές / λεπτό. Το κιβώτιο ταχυτήτων ήταν 5-τάχυτο μηχανικό και η τελική της ταχύτητα έφτανε τα εντυπωσιακά για την τότε εποχή 246 km/h.
Επίσης, η RZ διατέθηκε σε 3 μόνο χρωματικούς συνδυασμούς: κόκκινο αμάξωμα με μαύρο δερμάτινο σαλόνι, κίτρινο αμάξωμα με μαύρο δερμάτινο σαλόνι ή μαύρο αμάξωμα με κόκκινο δερμάτινο σαλόνι. Μολονότι η παραγωγή της RZ έφτασε έως τον Σεπτέμβριο του 1993, το μοντέλο δεν προσέφερε ποτέ αερόσακους.
Το εντυπωσιακό είναι ότι η RZ, μαζί και με την SZ, θεωρήθηκαν εξ αρχής ως κλασικά αυτοκίνητα, ενώ ήταν ακόμα στην παραγωγή, και σήμερα είναι πλέον και τα δύο άκρως συλλεκτικά. Φυσικά η RZ έχει αποκτήσει διαχρονικά ακόμα υψηλότερη συλλεκτική αξία, λόγω του μικρότερου αριθμού αντιτύπων της.
Εθνική Μετεωρολογική Υπηρεσία

Ίδρυση - οργάνωση

Η ΕΜΥ ιδρύθηκε το 1931 και εδρεύει σήμερα στις εγκαταστάσεις του πρώην ανατολικού αεροδρομίου Αθηνών στο Ελληνικό Αττικής. Το προσωπικό της αποτελείται τόσο από στρατιωτικό προσωπικό (κυρίως αξιωματικούς της Σχολής Ικάρων) όσο και από πολιτικό, που περιλαμβάνει φυσικούς, μαθηματικούς και ειδικούς πληροφορικής, με επιπρόσθετο στρατιωτικό και πολιτικό προσωπικό άλλων ειδικοτήτων (διοικητικό - οικονομικό - τεχνικό). Συνολικά απασχολεί περίπου 565 άτομα, όχι μόνο στο κεντρικό κτίριό της αλλά και σε παραρτήματα σε όλη την Ελλάδα, καθώς το μετεωρολογικό της δίκτυο καλύπτει σχεδόν όλη τη χώρα.
Για την αρτιότερη κάλυψη του ελλαδικού χώρου η ΕΜΥ συνεργάζεται με τις αντίστοιχες υπηρεσίες άλλων χωρών σε συγκεκριμένους χρόνους του 24ώρου μεταξύ των οποίων και ανταλλάσσονται μετεωρολογικές παρατηρήσεις. Για τις παρατηρήσεις τους οι ανά τον κόσμο μετεωρολογικές υπηρεσίες ή οι επιστήμονες οι ασχολούμενοι με αυτό το αντικείμενο (μετεωρολόγοι) χρησιμοποιούν και ειδικά πλοία μετεωρολογικών παρατηρήσεων τα καλούμενα "o.w.o.s." , καθώς και πλοία μετεωρολογικούς σταθμούς  (Weather ships ή ocean station vessels). Επιπρόσθετα σήμερα στο επίπονο έργο της πρόβλεψης του καιρού εκ μέρους των Μετεωρολογικών Υπηρεσιών σημαντική βοήθεια παρέχουν οι τεχνητοί μετεωρολογικοί δορυφόροι.
Από τους πρωταρχικούς σκοπούς της ΕΜΥ είναι η πρόγνωση του καιρού. Παράλληλα όμως δίνει και πολύτιμες πληροφορίες για τον καιρό και το κλίμα, στις Κρατικές Υπηρεσίες, στις συγκοινωνίες, στη γεωργία, στον αθλητισμό, κ.λπ. Για να ανταποκριθεί η ΕΜΥ στην αποστολή της εκτός από το κατάλληλο προσωπικό με το οποίο στελεχώνεται εμπλουτίζεται συνεχώς με σύγχρονα όργανα προκειμένου να πυκνώσει το Εθνικό δίκτυο των μετεωρολογικών σταθμών.
Βαγγέλης Βλάχος

Σε συλλογικό επίπεδο

Ξεκίνησε την επαγγελματική του καριέρα στην ΑΕΚ, προερχόμενος από τις ακαδημίες της, το 1980 και έμεινε στην ομάδα πέντε χρόνια, έως το 1985. Στην παρουσία του εκεί, κατέκτησε το κύπελλο Ελλάδας το 1983 και από την επόμενη χρονιά, έως ότου έφυγε, έγινε ο αρχηγός της ομάδας.
Το 1985 μεταγράφηκε στον Παναθηναϊκό, στον οποίο έμεινε ως το 1991, κατακτώντας 3 πρωταθλήματα (1986, 1990, 1991) και 4 κύπελλα Ελλάδας (1986, 1988, 1989, 1991), όπως επίσης και το Σούπερ Καπ του 1988.
Έκλεισε την καριέρα του, αγωνιζόμενος για μια περίοδο (1991-92), στην Κόρινθο.

Στις εθνικές ομάδες

Έχει αγωνιστεί 4 φορές στην εθνική Ελλάδας το διάστημα 1982-1987. Επίσης μεταξύ 1984-1987 συμμετείχε σε 3 αγώνες (1 γκολ) με την ολυμπιακή ομάδα της Ελλάδας.
Κάτω Μύλος

Τοποθεσία

Ο Κάτω Μύλος βρίσκεται στη γεωγραφική περιφέρεια της Πιτσιλιάς. Είναι κτισμένος σε υψόμετρο 790 μέτρων πάνω από την επιφάνεια της θάλασσας. Στα δυτικά συνορεύει με την Ποταμίτισσα και το Πελένδρι, στα βορειοανατολικά με τον Αγρό και στα νότια και ανατολικά με τον Άγιο Ιωάννη.

Ιστορία

Η δημιουργία του χωριού έγινε το 1692. Τη χρονιά εκείνη επικρατούσε μια θανατηφόρα επιδημία στην Κύπρο. Στην περιοχή του Κάτω Μύλου λειτουργούσαν δύο νερόμυλοι, ο πάνω και ο κάτω μύλος. Οι νερόμυλοι αυτοί βρίσκονταν στις όχθες του ποταμού Λιμνάτη. Κοντά στην περιοχή υπήρχε ένα χωριό με το όνομα Αλωνάτζια. Λόγω της επιδημίας οι κάτοικοι του το εγκατέλειψαν. Μερικοί από αυτούς εγκαταστάθηκαν στην περιοχή που βρισκόταν ο κάτω μύλος, όπου αναπτύχθηκε ένας οικισμός, ο οποίος ονομάστηκε Κάτω Μύλος.
Ντιν Μπάροου

Βιογραφία

Γεννήθηκε στις 2 Μαρτίου του 1951 και έκανε σπουδές στο Κολέγιο του Αγίου Μιχαήλ στην Μπελίζ και στη συνέχεια Νομικά στο Κίνγκστον της Τζαμάικας. Εξάσκησε το νομικό επάγγελμα με επιτυχία και εισήλθε στον πολιτικό στίβο το 1983.
Είναι πατέρας 4 παιδιών, το μεγαλύτερο από τα οποία είναι ο διάσημος ράπερ Τζαμάλ Σάιν Μπάροου, ο οποίος γεννήθηκε το 1979.

Χρόνια πριν γίνει Πρωθυπουργός

Το Δεκέμβριο του 1983 εξελέγη στις τοπικές εκλογές και την επόμενη χρονιά εξελέγη βουλευτής και ανέλαβε υπουργικά καθήκοντα. Το 1989 επανεξελέγη , ωστόσο το κόμμα του δεν κέρδισε εκείνες τις εκλογές.
Από το 1993 ως το 1998 ήταν αντιπρόεδρος της Κυβέρνησης και Υπουργός Εξωτερικών. Στη συνέχεια έγινε Αρχηγός της Αξιωματικής Αντιπολίτευσης και αρχηγός του κόμματος UDP αντικαθιστώντας το Μανουέλ Εσκιβέλ σε αμφότερα τα αξιώματα. Στην Αντιπολίτευση έμεινε μέχρι τη νίκη του κόμματός του στις εκλογές του 2008.

Πρωθυπουργία

Έπειτα από τη σαρωτική νίκη του κόμματός του στις βουλευτικές εκλογές στις 7 Φεβρουαρίου του 2008, ανέλαβε την πρωθυπουργία την επόμενη ημέρα. Το UDP κέρδισε 25 επί συνόλου 31 εδρών και ο Μπάροου έγινε ο πρώτος έγχρωμος Πρωθυπουργός στην ιστορία της Μπελίζ. Η σύνθεση της νέας κυβέρνησης ανακοινώθηκε στις 11 Φεβρουαρίου του 2008.
Το UDP κέρδισε ξανά τις γενικές αλλά και τις τοπικές εκλογές που διεξήχθησαν το Μάρτιο του 2012, αν και με μειωμένη πλειοψηφία. Τον Νοέμβριο του 2015 ο Μπάροου οδήγησε το UDP στις 4ες συνεχόμενες εκλογές. Ο Μπάροου ξεκίνησε την 3η συνεχή του θητεία στην πρωθυπουργία της χώρας του.
Ο ίδιος δήλωσε ότι οι εκλογές του 2015 ήταν οι τελευταίες της πολιτικής του σταδιοδρομίας ως αρχηγού του κόμματος.
Β΄ Εθνική ποδοσφαίρου ανδρών 2013-14

Ορισμός ομίλων

Κριτήριο κατά το χωρισμό σε 1ο (Νότος) και 2ο Όμιλο (Βορράς) των συλλόγων, υπήρξε αρχικά η γεωγραφική θέση των εδρών τους. Εντούτοις, δύο από το κεντρικό τμήμα της χώρας και την ίδια πόλη, η Νίκη και ο Ολυμπιακός του Βόλου, τοποθετήθηκαν σε διαφορετικούς ομίλους και συγκεκριμένα σε Βόρειο και Νότιο αντίστοιχα, κατόπιν κλήρωσης στο ΔΣ της διοργανώτριας Φούτμπολ Λιγκ που διενήργησε ο πρόεδρος του ΑΣΚ Ολυμπιακού. Το γεγονός είχε ως συνέπεια η Ζάκυνθος, παρότι εδρεύει νοτιότερα από τους περισσότερους συλλόγους που συγκρότησαν τελικά τον όμιλο Νότου (με εξαίρεση Επισκοπή, ΑΟ Χανιά της Κρήτης και Πανηλειακό του Πύργου), να τεθεί αντιμέτωπη με εκείνους από τη Βόρεια Ελλάδα, υποχρεούμενη σε μακρινές και υψηλού κόστους μετακινήσεις από το νησί. Σημειώνεται ότι γεωγραφικά η πόλη του Βόλου βρίσκεται βορειότερα και από την Καρδίτσα, της οποίας η τοπική Αναγέννηση εντάχθηκε επίσης στον όμιλο Βορρά.

Το ζήτημα με τον αριθμό των ομάδων προς προβιβασμό

Η προκήρυξη της διοργάνωσης, όπως ψηφίστηκε από το ΔΣ της Φούτμπολ Λιγκ στις 27 Αυγούστου 2013, όριζε τον προβιβασμό των τριών (3) πρώτων ομάδων της διαδικασίας των play off και τον υποβιβασμό έξι (6) στη Γ' Εθνική Ερασιτεχνική, συγκεκριμένα των τριών τελευταίων με τη λήξη της κανονικής διάρκειας από κάθε όμιλο. Εντούτοις, στις 4 Φεβρουαρίου 2014 και ενώ είχαν ολοκληρωθεί οι 18 από τις 26 αγωνιστικές της κανονικής περιόδου (σχεδόν τα ¾ αυτής!), το ίδιο ΔΣ αποφάσισε κατά πλειοψηφία 13-6 να κάνει αποδεκτή την (επί μηνών) πρόταση του ομολόγου του της Σούπερ Λιγκ, περί ανόδου από τα play off μόνο των δύο (2) πρώτων, με τον 3ο να υποχρεώνεται σε αγώνα διαβάθμισης εναντίον του 16ου (τρίτου από το τέλος) της Σούπερ Λιγκ σε ουδέτερο γήπεδο. Η επίσημη θέση της Φούτμπολ Λιγκ για την ξαφνική αλλαγή στάσης πολλών μελών της σε διάστημα λίγων μόλις ημερών, είναι πως επήλθε συμβιβασμός με το συνεταιρισμό που διοργανώνει το πρωτάθλημα της ανώτατης κατηγορίας, ώστε να αποφευχθεί τελικά η προσφυγή και των δύο στο Διαιτητικό Δικαστήριο της ΕΠΟ, άρα η περαιτέρω καθυστέρηση και η δημιουργία δεδικασμένου σε αντίστοιχα ζητήματα του μέλλοντος. Την έκδοση της απόφασης ακολούθησε η σφοδρή αντίδραση των μειοψηφούντων, με τον πρόεδρο της Φούτμπολ Λιγκ Σπύρο Καλογιάννη να χαρακτηρίζεται ως ο "Δούρειος Ίππος" που υπονόμευσε τα συμφέροντα του συνεταιρισμού. Μέλη του τελευταίου με έννομο συμφέρον (διεκδίκηση προβιβασμού στη Σούπερ Λιγκ), θεωρούν ότι η καταστρατήγηση της προκήρυξης του πρωταθλήματος αυτοδίκαια καταργεί ή θέτει σε ακυρότητα και μη ισχύ την προκήρυξη, συνεπώς αμφισβητούν το βαθμολογικό πλεονέκτημα με το οποίο ενδεχομένως να εισέλθει στα play off ο πρώτος κάθε ομίλου (όρος, πάντως, που δεν περιγράφεται σε αυτήν, αλλά ούτε εκ των υστέρων είχε καθοριστεί από το ΔΣ της Φούτμπολ Λιγκ έως τις αρχές Φεβρουαρίου!). Η δεδομένη απόφαση άνοιξε τον "ασκό του Αιόλου" και στον πυθμένα της βαθμολογίας, όπου ορισμένοι σύλλογοι υπό τον κίνδυνο του επερχόμενου υποβιβασμού και με το αυτό σκεπτικό περί ακυρωθείσης προκήρυξης, αιτούνται την τροποποίησή της ώστε να μειωθεί ο αριθμός εκείνων που θα κατέλθουν στη Γ' Εθνική Ερασιτεχνική.
Δημοσθένης Αναγνωστόπουλος

Βιογραφικά στοιχεία

Γεννήθηκε στον Γεφύρια Καρδίτσας και ήταν γιος του δημάρχου Κιερίου και της Γεωργούλας Σταμούλη, κόρης του πρώτου δημάρχου Καρδίτσας. Υπήρξε αξιωματικός του στρατού. Εξελέγη βουλευτής Καρδίτσας στις εκλογές του 1933 και επανεξελέγη, ως βουλευτής Τρικάλων, στις εκλογές του 1935 και του 1936.
Πανελλήνιο πρωτάθλημα ανώμαλου δρόμου ανδρών 1983

Το Πανελλήνιο πρωτάθλημα ανώμαλου δρόμου ανδρών 1983 διεξήχθη στις 27 Φεβρουαρίου στο Τατόι. Πρωταθλητής αναδείχθηκε ο Κασιανίδης του Γ.Σ. Παγκύπρια Λευκωσίας (απόσταση 12.000μ.), ενώ ο Παναθηναϊκός κατέκτησε το πρωτάθλημα σε όλες τις κατηγορίες (ανδρών, νέων, εφήβων, παίδων). Αυτή ήταν η τελευταία χρονιά που Κύπριοι αθλητές και σωματεία συμμετείχαν στο Πανελλήνιο πρωτάθλημα.
Δήμος Κερατσινίου - Δραπετσώνας

Ενότητες και οικισμοί

Ο Δήμος Κερατσινίου - Δραπετσώνας διαιρείται σε 2 «δημοτικές ενότητες», οι οποίες αντιστοιχούν στους 2 καταργηθέντες δήμους πριν την εφαρμογή του Καλλικράτη. Κάθε δημοτική ενότητα διαιρείται σε «κοινότητες», οι οποίες αντιστοιχούν στα διαμερίσματα των καταργηθέντων ΟΤΑ. Οι σημερινές κοινότητες του Δήμου, ήταν αυτόνομες κοινότητες και δήμοι πριν την εφαρμογή του προγράμματος Καποδίστρια.
Πατούσα

Πατούσα είναι το μαλακό πόδι ενός θηλαστικού, γενικώς ενός τετράποδου που έχει κοφτερά νύχια.

Κοινά χαρακτηριστικά

Η πατούσα χαρακτηρίζεται από λεπτή, χρωματισμένη, κερατινοποιημένη, χωρίς τρίχες επιδερμίδα που καλύπτει υποδόρια κολλαγόνο και λιπώδη ιστό, που αποτελούν τα μαξιλαράκια της πατούσας. Αυτά τα μαξιλαράκια λειτουργούν ως μαξιλάρι για τα φέροντα άκρα του ζώου. Η πατούσα αποτελείται από το μεγάλο, σε σχήμα καρδιάς μετακαρπικό ή παλαμικό μαξιλαράκι ή μετατάρσιο ή πελματιαίο μαξιλαράκι και γενικά φέρει τέσσερα δάκτυλα, αν και μπορεί να υπάρχουν πέντε ή έξι δάκτυλα στην περίπτωση των κατοικίδιων γατών και αρκούδων (συμπεριλαμβανομένου του γιγαντιαίου πάντα). Καρπώδες μαξιλαράκι βρίσκεται επίσης στο εμπρόσθιο άκρο που χρησιμοποιείται για πρόσθετη έλξη όταν σταματά ή κατεβαίνει μια πλαγιά σε είδη που περπατάνε με τα δάκτυλά τους. Επιπρόσθετα αντίχειρες μπορούν επίσης να υπάρχουν.
Η πατούσα περιλαμβάνει επίσης ένα νύχι σε σχήμα κέρατος σε κάθε δάκτυλο. Αν και συνήθως χωρίς τρίχες, ορισμένα ζώα έχουν γούνα στα πέλματα των πατουσών τους. Ένα παράδειγμα είναι το κόκκινο πάντα, των οποίων τα γούνινα πέλματα βοηθούν στην απομόνωσή τους στο χιονισμένο τους περιβάλλον.
Πανελλήνιο πρωτάθλημα στίβου γυναικών 1997

Το 62ο Πανελλήνιο πρωτάθλημα στίβου γυναικών 1997 διεξήχθη στο Ολυμπιακό Στάδιο Αθήνας από 18 ως 20 Ιουλίου μαζί με το αντίστοιχο πανελλήνιο πρωτάθλημα στίβου ανδρών 1997. Με απόφαση του ΣΕΓΑΣ οι πανελλήνιοι αγώνες ήταν αφιερωμένοι στη μνήμη του Ηλία Μισαηλίδη, παλιού πρωταθλητή του Πανιωνίου, βαλκανιονίκη και εν συνεχεία αθλητικού παράγοντα που υπήρξε πρωτεργάτης του γυναικείου στίβου.
Το πρωτάθλημα μαραθωνίου διεξήχθη στις 6 Απριλίου στο Αγρίνιο. Χωριστά διεξήχθη, επίσης, το πρωτάθλημα βάδην αλλά το αποτέλεσμά του υπολογίστηκε στη βαθμολογία. Τη χρονιά αυτή στους δρόμους αντοχής επανήλθαν τα 10.000μ ενώ αφαιρέθηκαν οριστικά τα 3.000μ.
Πρωταθλητής σύλλογος αναδείχθηκε ο Πανελλήνιος Γ.Σ. για έκτη συνεχόμενη χρονιά και 20η συνολικά. Παράλληλα, έκανε το έκτο συνεχόμενο "νταμπλ" και δέκατο συνολικά, αφού κατέκτησε και το ανδρικό πρωτάθλημα.
Ραλφ Γκονσάλβες

Πολιτική καριέρα

Γεννήθηκε στις 8 Αυγούστου του 1946. Σπούδασε Πολιτικές επιστήμες στο Πανεπιστήμιο των Μπαρμπάντος και επίσης στο Πανεπιστήμιο του Μάντσεστερ, στην Αγγλία, όπου απέκτησε διδακτορικό τίτλο στη Διοίκηση. Έκανε επίσης νομικές σπουδές στο Gray’s Inn του Λονδίνου. Πέτυχε σαρωτική νίκη στις εκλογές του 2001 και σε αυτές του 2005. Ειδικότερα, το κόμμα του κατέλαβε 12 επί συνόλου 15 εδρών στο Κοινοβούλιο στις εκλογές του Μαρτίου του 2001 και εξασφάλισε τον ίδιο αριθμό εδρών και σε εκείνες του 2005.

Καταγγελίες

Το 2008 αρνήθηκε τις εναντίον του καταγγελίες για το βιασμό μιας 36χρονης αστυνομικού που υπηρετούσε ως φρουρός στην οικία του. Ο Γκονσάλβες αθωώθηκε για την υπόθεση στις 4 Φεβρουαρίου του 2008. Η Αντιπολίτευση καταδίκασε το διορισμό του 35χρονου γιου του, Καμίλο, στο αξίωμα του πρεσβευτή της χώρας στα Ηνωμένα Έθνη.

Επανεκλογές 2010 και 2015

Ο Γκονσάλβες κέρδισε για 3η συνεχή φορά τις εκλογές, στις 13 Δεκεμβρίου 2010. To Εργατικό Κόμμα της Ενότητας κέρδισε 8 έδρες στο Κοινοβούλιο, επί συνόλου 15. Το Νέο Δημοκρατικό Κόμμα της αντιπολίτευσης πήρε περισσότερες έδρες (7) σε σχέση με τις εκλογές του 2005.
Έπειτα από τη διεξαγωγή των εκλογών του Δεκεμβρίου του 2015, το Εργατικό Κόμμα Ενότητας (ULP) κέρδισε μία ακόμη νίκη και ο Γκονσάλβες κέρδισε την 4η συνεχή πρωθυπουργική θητεία.
Φομόριαν

Ο θρύλος

Ο Παρθόλον κι οι ακόλουθοί του θεωρούνται οι πρώτοι που εισέβαλαν στην Ιρλανδία μετά τον κατακλυσμό, αλλά οι Φομόριαν βρίσκονταν ήδη εκεί. Υπάρχει μια παράδοση που λέει ότι οι Φομόριαν, οδηγούμενοι από τον Cíocal, είχαν φτάσει διακόσια χρόνια νωρίτερα στην περιοχή και ζούσαν κυρίως από το κυνήγι και την αλιεία, πριν τον Παρθόλον, που έφερε το άροτρο και την κτηνοτροφία. Μπορεί κάτι τέτοιο να αποτελεί μνήμη από πολύ παλαιότερα χρόνια, όταν οι κυνηγοί της Μεσολιθικής εποχής παραχωρούσαν τη θέση τους στους αγρότες της νεολιθικής περιόδου. Ο Παρθόλον νίκησε τον Cíocal στη μάχη της Mag Ithe, αλλά ο λαός του αργότερα πέθανε από πανούκλα.
Αργότερα έφτασε ο Νέμεντ κι οι ακόλουθοί του, που σκότωσαν τους παλαιούς αρχηγούς των Φομόριαν. Ωστόσο, δυο νέοι αρχηγοί ξεπήδησαν: ο Κόναντ, γιος του Φάμπαρ, που ζούσε στη Νήσο Τόρι, στην κομητεία του Ντόνεγκαλ, κι ο Μορκ. Μετά το θάνατο του Νέμεντ, ο Κόναντ κι ο Μορκ υποδούλωσαν το λαό του, αλλά ο γιος του, Fergus Lethderg, μάζεψε στρατό 60.000 ανθρώπων και τους επιτέθηκε. Ακολούθησε μεγάλη σφαγή και από τις δυο πλευρές. Η θάλασσα φούσκωσε και μεγάλα κύματα έπνιξαν τους περισσότερους από τους διασωθέντες. Από το λαό του Νέμεντ σώθηκαν μονάχα τριάντα άνθρωποι, που ξέφυγαν μέσα σε ένα πλοίο και διασκορπίστηκαν σε άλλα μέρη του κόσμου.

Φομόριαν και Τουάθα ντε Ντανάν

Μετά την Πρώτη Μάχη της Μόι Τούραχ, όπου ο βασιλιάς Νουάντου έχασε το χέρι του, βασιλιάς των Τουάθα ντε Ντανάν και της Ιρλανδίας ανακηρύχτηκε ο Μπρες, που ήταν γιος της Ερίου των Τουάθα ντε Ντανάν και του Έλαθαν των Φομόριαν. Ο Μπρες όμως αποδείχτηκε τύραννος, αφού ανάγκασε τους Τουάθα ντε Ντανάν να δουλεύουν σαν σκλάβοι για τους Φομόριαν. Έχασε την εξουσία του κι αναπληρώθηκε από τον Νουάντα, όταν σατιρίστηκε για την παραμέληση των βασιλικών καθηκόντων του σχετικά με τη φιλοξενία.
Ο Μπρες έτρεξε στον πατέρα του Έλαθαν για βοήθεια, αλλά εκείνος αρνήθηκε, οπότε στράφηκε στον πολεμοχαρή Μπάλορ, που ζούσε στη Νήσο Τόρι, και έφτιαξε στρατό. Ωστόσο, και οι Τουάθα ντε Ντανάν ετοιμάζονται για πόλεμο με επικεφαλής τον Λουγ, γιος του Κίαν των Τουάθα ντε Ντανάν και της Έθνι, κόρης του Μπάλορ των Φομόριαν. Στη Δεύτερη Μάχη της Μόι Τούραχ, ο βασιλιάς Νουάντα σκοτώνεται από τον Μπάλορ, αλλά ο ίδιος βρίσκει το θάνατο από τον εγγονό του, Λουγ.

Ετυμολογία

Η ονομασία "Φομόριαν" πιστεύεται ότι προέρχεται από τη φράση "fo muire" (ιρλ. faoi muire), "κάτω απ' τη θάλασσα". Το γεγονός αυτό, συν τη συσχέτιση των Φομόριαν με κρυστάλλινους πύργους στα δυτικά του ωκεανού, δείχνει ότι μπορεί να συνδέονται με παγόβουνα. Ωστόσο, η ρίζα "mór" μπορεί να έχει την ερμηνεία "τρόμος", όπως υπάρχει ακόμα στην αγγλική λέξη για τον εφιάλτη (αγγλ. nightmare).